Derechi di Importashon
Derechi di Importashon ta un impuesto ku ta wòrdu imponé riba produktonan ku drenta i sali un pais. Por mira e tipo di impuesto aki komo un protekshon pa e merkado di e pais konserní, pero tambe un fuente di entrada pa e pais. Mayoria bia e impuesto aki tin un karakterístika polítiko.

Altura di e impuesto
E altura di e derechi di importashon ta diferenshá pa produkto i por wòrdu influenshá pa e pais di orígen di e produkto. E derechi aki mayoria bia ta un porsentahe i ta wòrdu imponé riba balor di e produkto ku duana ta stipulá. E balor aki ta konsistí di e siguiente komponentenan:
Balor di e produkto riba e faktura di e provedor
Kostonan di transporte
Kostonan di seguro

Duana tin un lista di tur produktonan ku por wòrdu importá i tur e produktonan aki ta haña un kódigo speshal. E kódigo aki ta wòrdu yamá TARIC code na Oropa, kual e promé kuater te seis numbernan ta mesun kos na tur pais Oropeo.

Kobransa di derechi di importashon
E kobransa di e impuesto aki ta na enkargo di duana. E impuesto aki ta wòrdu imponé na mesun momentu ku e produkto drenta e pais i e importadó mester paga esaki promé ku tuma posishon di e produkto. Importadó den e kaso aki ta tantu un partikular òf un empresa. Duana no ta diferenshá un persona partikular for di un empresa. Derechi di importashon ku a wòrdu pagá kaba no ta wòrdu restituí. Duana ta transferí e plaka di impuesto aki pa e Ministerio di Finansa.

Efektonan di derechi di importashon
Tin sigur tres efekto ku por konta kuné ora tin derechi di importashon den un pais:
Inflashon: e impuesto aki ta pone ku produktonan ku ta drenta e pais ta bira mas karu, konsekuentemente konsumo ta baha
Protekshon: derechi di importashon ta fungi tambe komo un tipo di protekshon pa e merkado lokal di e pais. E impuesto aki ta pone ku produktonan ku ta wòrdu trahá lokal su preis ta muchu mas abou ku e produktonan ku ta wòrdu importá. Mester bisa si ku esaki no ta tur bia e kaso.
Fiskal: e efekto fiskal ta referí mas bien na e plaka ku ta drenta kaha di gobièrnu.

Linknan eksterno
Sitio ofisial di e servisio di gobièrnu di Kòrsou enkargá ku kobransa di Derechi di Importashon

Impuesto